༦༧༨༽༄། ། རྫོགས་རིམ་གསང་བ་བཅུད་བྱུང་ནཱ་རོ་པའི་གདམས་པ། ། སེམས་ལ་གསུམ། གཞི་ལམ་འབྲས་བུའོ། ། དང་པོ་ནི། ཏིལླི་པ་ཡི་ཞལ་ནས། ཀྱེ་ཧོ་འདི་ནི་རང་རིག་ཡེ་ཤེས་ཏེ། ། ངག་གི་ལམ་འདས་ཡིད་ཀྱི་སྤྱོད་ཡུལ་མིན། ། ཏིལླི་ངས་ནི་ཅི་ཡང་བསྟན་དུ་མེད། ། རང་རིག་ཉིད་ལ་མཚོན་ཏེ་ཤེས་པར་བྱོས། ། ཞེས་གསུངས་ཏེ། ཀྱེ་ཧོ་ཞེས་པ་ནི། ནཱ་རོ་པ་ལ་འབོད་པའི་ཚིགའདི་ནི་ཞེས་པ་ནི། རང་རིག་པའི་ཡེ་ཤེས་གཉུག་མ་ཆོས་ཀྱི་སྐུ་འདི་ནི་ངག་གི་སྨྲ་བའམ། བརྗོད་པའི་ཡུལ་མིན་ཞིང་། ཡིད་ཀྱི་བསམ་པའམ། བློས་བརྟག་དཔྱད་ཀྱི་ཡུལ་མ་ཡིན་པའི་ཕྱིར། ཏིལླི་པ་ངས་བསྟན་དུ་མེད་པས། ནཱ་རོ་པ་ཁྱོད་རང་གི་སེམས་ལ་ཁྱོད་རང་གིས་ལྟོས་ལ་ཤེས་པར་བྱོས་གསུང་བའོ། ། གཉིས་པ་ལམ་ནི། ཏིལླི་པའི་ཆོས་དྲུག་ཏེ། མི་བསམ། མི་མནོ། མི་སེམས། མི་དཔྱད། མི་སྒོམ། སེམས་ནི་ཡང་དག་ཉིད་དུ་རྣམ་པར་གྲོལ་ཅེས་གསུངས་པས། དེ་ལྟར་ཉམས་སུ་བླངས་ལ་དེའི་གེགས་སེལ་བ་དང་། བོགས་འདོན་པ་ནི། བཅུ་ཆོས་ཀྱིས་ཉམས་སུ་བླངས་བར་བྱའོ། ། གསུམ་པ་འབྲས་བུ་སྐྱེ་བའི་རིམ་པ་ནི། ཆོས་ཀྱི་སྐུ་ཐོབ་ལ། རྒྱས་པར་ནི་མན་ངག་སོ་སོར་བསྟན་ཟིན་ནོ། ། གསང་བ་བཅུད་ཕྱུང་ནཱ་རོ་གདམས་པ་འདི། ། ཆོས་རྗེའི་ཐུགས་དམ་བླ་མ་རྣམས་ཀྱི་གསུང་། ། གོང་མས་བསྐུལ་ཕྱིར་བདག་གིས་ཡི་གེར་བཀོད། ། ནོར་འཁྲུལ་བྱུང་ན་མཁའ་འགྲོས་བཟོད་པར་བཞེས། ། གདམས་ངག་ནོར་བུའི་ཕྲེང་བ་འདི། ། ཁྲིགས་སུ་བསྒྲིགས་ནས་ཐོར་བུར་བཀོད། ། ངོ་སྤྲོད་བླ་མའི་ཞལ་ལས་ཤེས། ། སྣོད་ལྡན་གཏོང་ཕོད་ཅན་ལ་བྱིན། ། སྣོད་མིན་རྣམས་ལ་ཨ་དམ་རྒྱ། ། ཉམས་ལ་བྱིན་ན་དམྱལ་བར་ལྟུང་། ། དེའི་ཕྱིར་གསང་བ་ཤིན་ཏུ་གཅེས། ། ཀུན་ཀྱང་རྡོ་རྗེ་འཛིན་ཐོབ་ཤོག། ། །